IS- SIBT FILGĦAXIJA JIBDA T- TNEJN FILGĦODU U JISPIĊĊA L- ĦADD BILLEJL . . . inkomplu mal- bieraħtlura . . . Il- Ġimgħa l- Kbira . Ġesu ' jmut mingħajr ħafna kuluri f' Varsavja . Ma nafx kif daħħluni minn bieb fis- sagristija tal- knisja ta' Sant' Anna u sibt ruħi fuq il- presbiterju . Maġenbi qassis ta' xi tmienja u għoxrin sena . Kulħadd għarkobbtejh . Kulħadd jitlob . Anki f' Varsavja jirrenjaw is- skiet u l- ġabra . Folla kbira ħafna timmedita l- mewta f' eta' żgħira ta' Ġesu ' . Imbagħad jitfaċċa salib kbir ħafna ta' l- injam u tibda l- via sacra mat- toroq ta' Varsavja l- qadima . L- istess il- kesħa . Il- folla timxi tgħaġġel wara s- salib . Kważi kulħadd jimbotta u għaddej għal alla tiegħu . Hemm dat- turist Malti li moħħu biex jiġbed ir- ritratti . Ma tantx jidher li hu kredenti . Moħħu fil- kamra tar- ritratti mhux fil- ġrajja li qed tiġi ċċelebrata . Il- forzi ta' l- ordni jħeġġuk tgħaġġel jew iżżul min- nofs . Anki fil- mument sagru l- uniformi li titfaċċa quddiemi nħossha ddardarni . Allerġiku għall- uniformijiet tal- forzi ta' l- ordni , hi x' inhi l- okkażjoni . Fi Plac Zamkowy , taħt il- kolonna tas- sultan Zygmunt III , il- folla tieqaf tisma' b' attenzjoni kbira dak li jrid jgħidilhom iċ- ċelebrant . Qaluli li fl- imgħoddi , fiż- żminijiet il- Ħomor , dad- diskors kien ikun politiku ħafna , għax fil- Polonja l- politika u r- reliġjoni jimxu id f' id . Ġesu ' jmut mingħajr ħafna kuluri : mingħajr vari tal- kartapesta merfugħa mill- godlin tar- raħal ; mingħajr irġiel jieħdu ego - trip libsin ta' ċenturjuni u Pilati ; mingħajr ktajjen marbuta mas- saqajn ; mingħajr wegħdi u drammi tal- passjoni . Mingħajr marċi funebri . Lanqas ma jdoqqu . Kollox fis- skiet u fil- ġabra . Bħal dejjem . Bħas- soltu . Bħalma tgħallmet din l- art . Kollox fis- skiet . Kollox fil- ġabra . Il- passjoni tindaqq xi mkien ieħor mhux fit- toroq . . . Fid- Dar ta' Nina Czerkies Pereżempju hawn . Nina Czerkies attriċi Ukrajna . Ir- repertorju tagħha vast . L- istess bħat- talenti tagħha . L- istess bħal ġmielha minkejja t- tikmix jivjaġġa ma' wiċċha . L- appartament tagħha fil- qalba ta' Varsavja jbaqbaq bil- pittura u bil- mużika fuq il- vjolinċell ta' binha Ignacy hu u jistudja partitura fil- kamra ta' ġewwa nett . Bis- saħħa ta' żewġha t- tazza tal- vodka terġa' timtela mal- mument li tiżvojta . Nina taqbad il- kitarra u tibda tkanta l- kanzunetti tagħha fuq kliem ta' Aleksandr Sergeevich Pushkin . Għal mument titfaċċa bintha ta' ħdax -il sena b' manuskritt mimli poeżiji oriġinali , imma wara ftit titlaq lura tara t- televixin . Fil- kamra tal- pjanu nintefa' fuq sufan aħdar u Nina , akkumpanjata fuq il- pjanu minn żewġha , tkompli l- kunċert ad hoc . Barra hemm il- kesħa . Xi l- ħdax ta' billejl Ignacy jitlobni naqralu ' Ftit Weraq minn Varsavja' u jirrekordjaha fuq mp 3 . Ħallejt ftit versi rrekordjati f' apparament xi mkien f' Varsavja . Aħna u nsuqu lura lejn id- distrett ta' Praga nieqfu quddiem uffiċċju tal- posta fi Triq l- Eġittu , l- istess uffiċċju li Kieslowski uża għas- Sitt Kmandament tad- Dekalogu tiegħu . Ninżlu mill- karozza u nittawlu fid- dlam minn ġol- bieb tal- ħġieġ . Fl- ajruport ta' Frankfurt inħares lejn l- uċuħ ta' ħuti jistennew bla sabar l- ajruplan lejn il- Blata . Nirrealizza li f' temp ta' ħames sigħat se nkun meddejt riġlejja fuq tliet artijiet differenti . Bħal dejjem l- ajruplan jiżgiċċa l- Blata qabel jintelaq ħelu ħelu għal fuqha . Nirrealizza li qed nagħlaq kapitlu - kapitolett - ieħor u nistaqsi l- għala dan kollu . " Stajt tlajt s' Għawdex , baħnan , kienet tiġik orħos . Stajt mort weekend break f' waħda mil- lukandi five star fil- gżira ta' Kalipso . Stajt mort tħuf fil- widien , tilgħaq ftit ix- xemx qabel titqawwa . Stajt mort tikteb dwar ir- rebbiegħa Mediterranja . Minflok mort fil- griż , tistordi tqatta' għaxart ijiem tisma' lingwa stramba daqs ma nafx xiex , tiġri minn appartament għal ieħor ta' nies barranin li ma tafhomx minn Adam u li nsewk mal- mument li wassluk lura lejn fejn qgħadt . Kont tieħu gost tiltaqa' ma' sħabek l- emigranti li ġew itaffu ftit in- nostalġija ; kont tintefa' quddiem San Ġwann tgerger kontra l- Gvern , tieħu birra jew Kinnie , u barra bid- daqq . Minflok mort iżżur l- oqbra tal- mejtin li dejjem toħlom bihom u taqra l- istejjer tat- tbatija . Hekk sew ! Biex ma nsemmux li ħallejt lil min jistenna lejl u nhar . Ikber ftit , baħnan , dal- ġiri x' għadek tridu ? " Imbagħad jisbaħ il- jum ta' wara . Għadni bl- istampi griżi quddiem għajnejja . Fid- disgħa ta' filgħodu . Terġa' titfaċċa Nowa Huta . Ikber ftit , baħnan , dal- ġiri x' għadek tridu ? Bloggata oħra ta' imtellgħa interessanti ħafna . ; ) Jien u Nikol , ftit wara l- funeral ta' missieri , 1/5/2007